## Program podizanja novih nasada vinograda

### NN 54/2003 (3.4.2003.), Program podizanja novih nasada vinograda

# MINISTARSTVO POLJOPRIVREDE I ŠUMARSTVA

682

Na
temelju članka 27. stavka 1. Zakona o državnoj potpori u poljoprivredi,
ribarstvu i šumarstvu (»Narodne novine«, br., 87/02.), ministar poljoprivrede i
šumarstva donosi

## PROGRAM

### PODIZANJA NOVIH NASADA VINOGRADA

1. PodnoŠenje zahtjeva za poticaj za podizanje
vinograda

Članak 1.

(1) Zahtjev za poticaj za podizanje vinograda podnose
pravne i fizičke osobe koje podižu ili su podigle vinograd u proljeće 2003., te
pravne i fizičke osobe koje podižu vinograd u sezoni sadnje jesen 2003. i
proljeće 2004. godine.

(2) Zahtjev za poticaj za podizanje vinograda podnosi
se na Obrascu br. 3 (»Narodne novine«, br. 11/03).

(3) Sukladno članku 4. stavku 1. Zakona o državnoj
potpori u poljoprivredi, ribarstvu i šumarstvu (»Narodne novine«, br. 87/02.),
Zahtjev za poticaj mogu podnijeti pravne i fizičke osobe ukoliko su upisane u
Upisnik poljoprivrednih gospodarstava.

(4) Uz Zahtjev se obvezno prilaže:

1. kopija katastarskog plana s označenom
parcelom/parcelama ili dijelom parcele na kojoj se podiže vinograd,

2. za sadnju vinove loze na stalno mjesto potrebno je
priložiti račun ili ovjeren preslik računa o kupnji repromaterijala - podloge
kojom je zasađena površina, otpremnicu i deklaraciju uz otpremnicu,

3. potvrda lokalne samouprave o lokaciji nasada ako
je (planirani) nasad u području s težim uvjetima gospodarenja u poljoprivredi
(»Narodne novine«, br. 11/03, članak 44),

4. izjava podnositelja zahtjeva da nema dospjelih a
nepla­ćenih obveza prema državi po osnovi poreza, carina, državnih jamstava, te
zakupu odnosno koncesiji za korištenje državnog poljoprivrednog zemljišta i da
nema neizvršenih obveza po ostvarenom pravu na novčani poticaj za podizanje novih
višegodišnjih nasada u voćarstvu i novih vinograda po Natječaju iz 2000. i
Natječaju iz 2001. godine.

(5) Zahtjev i prilozi iz stavka 4. ovoga članka
dostavljaju se izravno ili šalju, s povratnicom, na adresu: Ministarstvo
poljoprivrede i šumarstva, Ulica grada Vukovara 78, 10000 Zagreb, »Zahtjev za
podizanje vinograda«.

(6)  Zahtjev
za poticaj za podizanje vinograda i prilozi iz stav­ka 4. ovoga članka podnose
se (dostavljaju izravno ili šalju s povratnicom) u razdoblju od 15. travnja do
25. svibnja 2003. godine.

(7) Zahtjevi koji su nepotpuni ili podneseni izvan
propisanog roka neće se razmatrati.

Članak 2.

Novčani poticaj iz članka 1. ovog Programa utvrđuje
se za podizanje nasada vinograda, čija kvota za Republiku Hrvatsku iznosi 1200
ha.

2. Odobrenje/odbijanje zahtjeva

Članak 3.

Odobrenje/odbijanje zahtjeva za poticaj za podizanje
nasada vinograda donosi ministar u roku 60 dana od isteka roka pred­viđenog za
podnošenje Zahtjeva za poticaje za podizanje vinograda (25. svibnja tekuće
godine).

3. Obveze osoba kojima je odobren zahtjev

Članak 4.

Pravne i fizičke osobe kojima je odobren Zahtjev za
podizanje vinograda dužne su podići vinograd u zakonom pred­viđenom roku (jedna
godina od odobrenja poticaja), deklariranim sadnim materijalom, sukladno
Zahtjevu za poticaj za podizanje vinograda, na cijeloj odobrenoj površini ili
umanjenoj s tim da ista mora biti veća ili jednaka minimalnoj površini utvrđenoj
Zakonom o državnoj potpori u poljoprivredi, ribarstvu i šumarstvu (»Narodne
novine«, br. 87/02).

4. PodnoŠenje zahtjeva za isplatu poticaja

Članak 5.

(1) Zahtjev za isplatu poticaja za podizanje
vinograda – Obrazac br. 3a (»Narodne novine«, br. 11/03), podose pravne i fizičke
osobe koje su podigle vinograd u zakonom predviđenom roku, deklariranim sadnim
materijalom, sukladno Zahtjevu za poticaj za podizanje vinograda i ukoliko je
nasad podignut na cijeloj odobrenoj površini ili umanjenoj s tim da je ista veća
ili jednaka minimalnoj površini utvrđenoj Zakonom o državnoj potpori u
poljoprivredi, ribarstvu i šumarstvu (»Narodne novine«, br. 87/02).

(2) Uz Zahtjev iz stavka 1. ovoga članka obvezno se
prilaže:

1. račun ili ovjeren preslik računa o kupnji
deklariranog sad­nog materijala – cijepova kojima je podignut nasad, otpremnica
i deklaracija uz otpremnicu,

2. u slučaju sadnje vinove loze na stalno mjesto
potrebno je priložiti račun ili ovjeren preslik računa o kupnji repromaterijala
– pupa koji je upotrijebljen za cijepljenje, otpremnicu i deklaraciju uz
otpremnicu,

(3) Do 10% cijepova kojima se podiže vionograd ili
najviše 1000 cijepova, može biti iz sortimenta koji je u postupku priznavanja
(introdukcija, selekcija, hibridizacija). Prilikom podnošenja Zahtjeva za
isplatu poticaja za podizanje vinograda korisnik je dužan priložiti dokaz o
sortnosti i zdravstvenom stanju tog sadnog materijala.

(4) Krajnji rok za podnošenje Zahtjeva za isplatu
poticaja za podizanje vinograda je 60 dana od isteka zakonskog roka određenog
za podizanje vinograda.

(5) U slučaju isporuke sadnog materijala za vlastite
potrebe (samo registrirani proizvođači koji su deklarirali vlastitu proizvod­nju)
korisnik novčanog poticaja prilaže dokument o isporuci sadnog materijala,
odnosno potvrdu primitka ovjerenu potpisom osobe odgovorne za proizvodnju
sadnog materijala i pečatom, u količini sadnog materijala (broj cijepova) koja
je predviđena Zahtjevom (Obrazac br. 3, »Narodne novine« br., 11/03).

(6) Korisnik sadnog materijala koji je uvezao sadni
materijal – cijepove bez posrednika (registriranog uvoznika) i s tim sadnim
materijalom podigao vlastiti nasad, pored računa ili ovjerenog preslika računa
prilaže i preslik jedinstvene carinske deklaracije.

Članak 6.

Ovaj Program stupa na snagu danom objave u »Narodnim
novinama«.

Klasa:
011-02/03-01/7
Urbroj: 525-1-03-1

Zagreb, 20. ožujka 2003.

Ministar
**mr. sc.** **Božidar
Pankretić**, v. r.

Ostalo, NN 54/2003-682